text: Så kom æggene - nu venter vi bare på ungerne
  15 april 2019 kl. 06.02
  Kort før midnat lagde Annika det femte - og måske sidste - befrugtede æg i reden i Smedager. 
  Så kom der endnu et æg i storkereden i Smedager, som TV SYD livestreamer fra.
  Efter en urolig time kort før midnat søndag aften, hvor Annika rejste sig mange gange for at findele halmen i reden, kom ægget.
  Det er det femte og måske sidste befrugtede æg, vi kan forvente i storkereden i år. 
  Nu skal Annika og Tommy ruge på æggene de næste uger. Det ser ud til, at de får flot solskinsvejr til opgaven her hen over påsken, hvor dagtemperaturerne kommer til at ligge på mellem 14 og 18 grader.
  Ifølge foreningen storkene.dk kan der dog godt komme et sjette æg. Hvis det kommer, bliver det i løbet af tirsdagen.
  - Hvis der kommer en unge ud af det, vil den i givet fald blive en uge yngre end de ældste unger, og det kan være en udfordring for sådan en lille unge at få føde nok, siger Mogens Lang fra storkene.dk til TV SYD.
  Det første æg ventes at klække omkring 6. - 8. maj, og så klækker æggene med et par døgns mellemrum.
  Du kan følge storkene live på www.tvsyd.dk/natur.
  
  